SENA:กำไร 4Q59 ดีเกินคาด-ปันผลเป็นหุ้นโบรกฯแนะนำซื้อราคาเป้าหมาย 4.69 บาท
SENA:กำไร 4Q59 ดีเกินคาด-ปันผลเป็นหุ้นโบรกฯแนะนำซื้อราคาเป้าหมาย 4.69 บาท
28 ก.พ. 2560

บล.ดีบีเอสฯ ระบุในบทวิเคราะห์วันนี้(28 ก.พ.) ว่า บริษัท เสนาดีเวลลอปเม้นท์ จำกัด (มหาชน) หรือ SENA กำไรหลักและกำไรสุทธิไตรมาส4/59 ทำได้ดีเป็น 102 ล้านบาท (+24% เทียบช่วงเดียวกันของปีก่อน, -1% เทียบไตรมาสก่อนหน้า) ดีกว่าที่คาดไว้ก่อนหน้าที่ 78 ล้านบาท รายการที่ทำได้ดีกว่าคาดคือ รายได้เป็น 730 ล้านบาท (+15% เทียบช่วงเดียวกันของปีก่อน,+18% เทียบไตรมาสก่อนหน้า) และอัตรากำไรขั้นต้นสูงเป็น 44.8%  เทียบช่วงเดียวกันของปีก่อนและ เทียบไตรมาสก่อนหน้าที่ 42.4% และ 41.6% ตามลำดับ แต่รายการที่ทำให้กำไรพลิกมาน้อยกว่า เทียบไตรมาสก่อนหน้าเพราะค่าใช้จ่ายขาย-บริหารที่สูงเป็น 231 ล้านบาท เพิ่ม 36% เทียบช่วงเดียวกันของปีก่อนและ 40% เทียบไตรมาสก่อนหน้าและเป็นสัดส่วนเทียบกับรายได้ที่มากเป็น 28.6%
ยังผลให้กำไรหลักและกำไรสุทธิปี 59 เป็น 763 ล้านบาท เพิ่มก้าวกระโดด 200% เทียบช่วงเดียวกันของปีก่อนเพราะมีการโอนกรรมสิทธิ์คอนโด The Niche Mono รัชวิภาเป็นจำนวนมาก บริษัทประกาศปันผลครั้งสุดท้ายเป็นหุ้น คือ 16 หุ้น ได้ 1 หุ้นปันผล XD 2 พ.ค.60 และจ่าย 25 พ.ค.60 คิดเป็นการจ่าย 0.0625 บาท ต่อหุ้น โดยคิดที่พาร์ 1.00 บาท จึงได้มีการปรับประมาณการปี 60 เพิ่มเล็กน้อย 1% เป็น 824 ล้านบาท โดยปรับรายได้ปี 60 เพิ่มเป็น 4.4 พันล้านบาท
คงคำแนะนำ ซื้อ ราคาหุ้นยังซื้อขายด้วย P/E ปี 60 ที่ต่ำมากเพียง 5.4 เท่า ผนวกกับคาดการณ์อัตราผลตอบแทนปันผลปี 60 ที่ 7.4% ราคาพื้นฐานใหม่ขยับขึ้นเล็กน้อยเป็น 4.69 บาท ด้วย P/E ปี 60 ที่ 6.5 เท่า ราคาปิดมีส่วนเพิ่ม 21%  ถือว่าเงินปันผลเป็นหุ้นงวดปี 59 น่าสนใจ เพราะสามารถขายหุ้นปันผลได้ที่ราคาตลาด สำหรับราคาพื้นฐานหลัง XD เป็น 4.41 บาท
อย่างไรก็ตามแนวโน้มกำไรปี 60 จะไปเร่งตัวในงวดครึ่งหลังปีนี้ เพราะการโอนคอนโด The Niche Pride เพชรบุรีจะเริ่มได้ใน 2H60 เมื่อก่อสร้างแล้วเสร็จ ดังนั้นแนวโน้มกำไรในรอบครึ่งแรกปีนี้เทียบ เทียบช่วงเดียวกันของปีก่อนอาจจะไม่สดใส ซึ่งฐานปีที่แล้วโดยเฉพาะ 2Q59 สูงมาก ซึ่งช่วงเวลานั้นมีการเร่งโอนให้ทันมาตรการกระตุ้นอสังหาฯ